โล่งอกปิดงบ’54รายได้รัฐล้นหลาม
เกินเป้าหมาย2.4แสนล้านบาทภาษีนิติบุคคล-แวต-รถยนต์นำ
13 ต.ค. 2554

เกินเป้าหมาย2.4แสนล้านบาทภาษีนิติบุคคล-แวต-รถยนต์นำ
โล่งอก ปิดหีบงบประมาณปี 2554 รายได้รัฐบาลทะลุเป้า 2.4 แสนล้าน
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า การจัดเก็บรายได้เดือน ก.ย. 2554 สูงกว่าเป้าหมาย 1.2 หมื่นล้านบาท ส่งผลให้ตลอดทั้งปีงบประมาณ 2554 รัฐบาลสามารถจัดเก็บรายได้สุทธิสูงกว่าเป้าแล้ว 2.4 แสนล้านบาท หรือร่วม 14.6%
สำหรับในเดือน ก.ย.ที่ผ่านมา รัฐบาลจัดเก็บรายได้สุทธิจำนวน 1.02 แสนล้านบาท สูงกว่าประมาณการ 1.25 หมื่นล้านบาท คิดเป็น 14% 
ภาษีที่สามารถจัดเก็บได้สูงกว่าประมาณการที่สำคัญ ได้แก่ ภาษีเงินได้นิติบุคคล 4,816 ล้านบาท ภาษีสรรพสามิตรถยนต์ 4,311 ล้านบาท และภาษีมูลค่าเพิ่ม 3,154 ล้านบาท
ทั้งนี้ อุตสาหกรรมการผลิตรถยนต์ได้เร่งกำลังการผลิตเพื่อส่งมอบรถยนต์ให้ลูกค้า ภายหลังจากที่ได้รับผลกระทบจากเหตุการณ์สึนามิที่ประเทศญี่ปุ่น ซึ่งส่งผลให้จัดเก็บภาษีสรรพสามิตรถยนต์ได้สูงเป็นประวัติการณ์ถึง 9,644 ล้านบาท
นอกจากนี้ รัฐวิสาหกิจนำส่งรายได้สูงกว่าประมาณการอีก 2,877 ล้านบาท เกิดจากการนำส่งเงินปันผลสำหรับผลประกอบการครึ่งแรกของปี 2554 ของบริษัท ปตท. ที่สูงกว่าประมาณการถึง 2,407 ล้านบาท
ขณะที่การเก็บรายได้ทั้งปีงบประมาณ 2554 รัฐบาลจัดเก็บรายได้สุทธิ 1.89 ล้านล้านบาท สูงกว่าเป้าเพราะการขยายตัวของเศรษฐกิจ โดยการจัดเก็บรายได้ของ 3 กรมจัดเก็บภาษีสูงกว่าเป้าถึง 2.37 แสนล้านบาท การนำส่งรายได้ของรัฐวิสาหกิจสูงกว่าเป้า 1.43 หมื่นล้านบาท และการเก็บรายได้ของหน่วยงานอื่นสูงกว่าเป้า 1.42 หมื่นล้านบาท
ภาษีที่จัดเก็บได้สูงกว่าประมาณการใน 3 อันดับแรก ได้แก่ ภาษีเงินได้นิติบุคคล ภาษีมูลค่าเพิ่ม และภาษีสรรพสามิตรถยนต์
นายสมชัย กล่าวว่า ในปีงบประมาณ 2555 แม้จะมีปัจจัยเสี่ยงจากการเกิดอุทกภัยในประเทศ ปัญหาเศรษฐกิจในสหรัฐอเมริกาและปัญหาหนี้สาธารณะของประเทศในกลุ่มยูโรโซน ซึ่งจะส่งผลต่อภาวะเศรษฐกิจของประเทศก็ตาม กระทรวงการคลังยังมั่นใจว่าจะสามารถจัดเก็บรายได้ได้ตามเป้าหมายที่ตั้งไว้ 1.98 ล้านล้านบาท
“แม้จะมีการลดภาษีนิติบุคคลลงมา แต่เชื่อว่าหน่วยงานจัดเก็บภาษีจะสามารถรับมือกับเป้าหมายการจัดหารายได้” นายสมชัย กล่าว